b'\n_START_ARTICLE_\nHulevesi\n_START_PARAGRAPH_\nHulevedeksi kutsutaan rakennetuilta alueilta poisjohdettavaa sade- ja sulamisvett\xc3\xa4 sek\xc3\xa4 perustusten kuivatusvett\xc3\xa4. N\xc3\xa4it\xc3\xa4 vesi\xc3\xa4 syntyy erityisesti kaduilta, teilt\xc3\xa4 ja rakennusten katoilta muodostuvana pintavaluntana. Perinteiset hulevesien johtamisj\xc3\xa4rjestelm\xc3\xa4t perustuvat joko seka- tai erillisviem\xc3\xa4r\xc3\xb6intiin. _NEWLINE_Sekaj\xc3\xa4rjestelm\xc3\xa4ss\xc3\xa4 hulevedet johdetaan samassa putkessa yhdess\xc3\xa4 muiden j\xc3\xa4tevesien, kuten talousj\xc3\xa4tevesien kanssa puhdistamolle. Suomessa vanhoilla asuinalueilla hule- ja j\xc3\xa4tevedet kulkevat samassa putkessa, kun taas uudemmissa taajamissa taas ne on erotettu toisistaan, jolloin hulevedet menev\xc3\xa4t puhdistamattomina suoraan vesist\xc3\xb6ihin. Perinteisesti t\xc3\xa4t\xc3\xa4 erillisverkostoa on kutsuttu sadevesiviem\xc3\xa4riksi. Sekaviem\xc3\xa4r\xc3\xb6innin suurimpia ongelmia ovat verkostojen kapasiteetin riitt\xc3\xa4m\xc3\xa4tt\xc3\xb6myys suurien tulvatapahtumien aikana. Puhdistamattomat j\xc3\xa4tevedet saattavat menn\xc3\xa4 suoraan vesist\xc3\xb6ihin, kun rankkasateiden aikana viem\xc3\xa4rit tulvivat ylikuormittumisen takia tai vedenpuhdistamon kapasiteetti ei riit\xc3\xa4. Kylm\xc3\xa4t lumensulamisvedet puolestaan heikent\xc3\xa4v\xc3\xa4t j\xc3\xa4tevesien puhdistusprosesseja. Toisaalta sekaviem\xc3\xa4r\xc3\xb6inniss\xc3\xa4 joskus varsin likaisetkin hulevedet kulkevat j\xc3\xa4tevedenpuhdistamon kautta joutumatta suoraan vesist\xc3\xb6\xc3\xb6n. _NEWLINE_Erillisviem\xc3\xa4r\xc3\xb6innin etuna on j\xc3\xa4tevedenpuhdistukselle hulevesist\xc3\xa4 aiheutuvien ongelmien pienentyminen. Kansainv\xc3\xa4lisesti on kuitenkin todettu, ett\xc3\xa4 my\xc3\xb6s erillisviem\xc3\xa4r\xc3\xb6intiin liittyy huomattavia haittoja yhteiskunnalle ja ymp\xc3\xa4rist\xc3\xb6lle, kuten taajama-alueiden tulvintaa, haitta-aineiden kulkeutumista kaupunkialueilta vesist\xc3\xb6ihin ja avouomien eroosiota. Pelkkien putkiviem\xc3\xa4rij\xc3\xa4rjestelmien rinnalle onkin kehitetty uusia, vaihtoehtoisia menetelmi\xc3\xa4 hulevesien johtamiseen ja k\xc3\xa4sittelyyn. N\xc3\xa4ihin menetelmiin kuuluvat esimerkiksi hulevesien imeytysrakenteet, viivytys- ja pid\xc3\xa4tysaltaat sek\xc3\xa4 rakennetut kosteikot. Tihe\xc3\xa4n kaupunkirakentamisen ongelmia on ratkaistu viherkattojen avulla, mutta ne eiv\xc3\xa4t ole ainoa ratkaisu \xc3\xa4killisiin ja rankkoihin sateisiin, koska sadantavesien purkautumista varten pit\xc3\xa4\xc3\xa4 rakentaa my\xc3\xb6s hulevesialtaita ja kosteikkoniittyj\xc3\xa4. _NEWLINE_Kun jo kymmenesosa valuma-alueesta on p\xc3\xa4\xc3\xa4llystetty\xc3\xa4, hulevedet alkavat huonontaa veden laatua ja silloin, kun nelj\xc3\xa4sosa alueesta on p\xc3\xa4\xc3\xa4llystetty\xc3\xa4, j\xc3\xa4rvien ja jokien ongelmat ovat vakavia. Taajamien hulevesien mukana voi liikkua kymmeni\xc3\xa4tuhansia kemikaaleja. Kaduilta sadeveden mukaan tulee \xc3\xb6ljy\xc3\xa4, tiesuoloja, raskasmetalleja, torjunta-aineita ja el\xc3\xa4inten j\xc3\xa4t\xc3\xb6ksi\xc3\xa4, jolloin huleveden laatu heikkenee ja kasvit ja el\xc3\xa4inlajistot k\xc3\xa4rsiv\xc3\xa4t._NEWLINE_Malm\xc3\xb6ss\xc3\xa4 rakennuttaja saa 50 prosenttia lis\xc3\xa4\xc3\xa4 rakennusoikeutta k\xc3\xa4ytetty\xc3\xa4\xc3\xa4n rakennusteknisesti hulevesiongelmaa v\xc3\xa4hent\xc3\xa4vi\xc3\xa4 ratkaisuja ja Saksassa annetaan verohelpotuksia. My\xc3\xb6s Suomessa on alettu kiinnitt\xc3\xa4\xc3\xa4 huomiota hulevesien k\xc3\xa4sittelyyn jo syntypaikallaan. T\xc3\xa4llainen pyrkimys viivytt\xc3\xa4\xc3\xa4 ja imeytt\xc3\xa4\xc3\xa4 vesi\xc3\xa4 pienin\xc3\xa4 virtoina rakennetuilla alueilla luonnonmukaista imeytymist\xc3\xa4 ja hidasta kulkua j\xc3\xa4ljitellen saattaa olla ainoa keino est\xc3\xa4\xc3\xa4 sade- ja sulamisvesien aiheuttamia tulvia. Hulevesien luonnonmukaisen k\xc3\xa4sittelyn tutkimus- ja kehitysty\xc3\xb6t\xc3\xa4 on ollut jouduttamassa arviot ilmaston l\xc3\xa4mpenemisen my\xc3\xb6t\xc3\xa4 lis\xc3\xa4\xc3\xa4ntyvist\xc3\xa4 tulvista.'